Radu Cristescu este șocat că Morega a scăpat doar cu arest la domiciliu cu brățară electronică și cere să se ia măsuri urgente împotriva acestuia.
"Opriți dementul până nu omoară pe cineva", a transmis acesta, pe Facebook.
Deputatul este de părere că bărbatul ar trebui să fie internat într-un ospiciu dacă are probleme mentale. Pe de altă parte, dacă Morega este sănătos, Cristescu cere să fie băgat la pușcărie.
"În România chiar nimeni nu poate proteja cetățenii de nebuni? Chiar au toți șmecherii imunitate?? Citesc că fostul prefect de Gorj Dan Ilie Morega a comis aseară un accident cu mașina, din fericire fără victime. E la al șaselea dosar penal pentru conducere fără permis, dar nimic nu îl oprește, pare de neatins. Oameni buni, băgați nebunul în cămașa de forță și internați-l, dacă e adevărat că e "inapt medical" pentru condus. Iar dacă e zdravăn, puneți-i cătușe și trimiteți-l la zdup, unde îi e locul, și asta repede, pînă nu omoară pe cineva", a mai scris Cristescu.
În comentarii oamenii îi dau dreptate deputatului și îi spun să se folosească de poziția sa pentru a cere explicații autorităților.